Ista diferencia en a selección d'exemplars se debe a la inexistencia de razas de molosos (cans especificament de guarda) en aquells países a on que a función disuasoria sobre os animals salvaches a feban os propios chiradors, nian a tamas de que con ixo perdesen una miqueta de as altras aptitutz preferibles ta l'atura, como l'achilidat u a resistencia fisica. En os países mediterranios y en as grans cordeleras, a la contra de como pasaba en Europa central, os rabanyos contaban dende bien d'antigos con razas especificas ta guardar-los contra depredadors, como os mostins, y a función de fer-los chirar recaiba mayoritariament en os rapatans humanos (lo menos dica o sieglo XVIII). En o caso d'Aragón, a incorporación de os cans de mida media-chica ta conducir o ganau s'ha quiesto datar en os prencipios d'o sieglo XIX, lo menos de forma mayoritaria (no quiere dicir que enantes no en hise puesto haber casos contaus), momento en o qual habrían comenzau a liberar a os rapatans de fer ixa fayena.